
Министерство на околната среда и водите


Регионална инспекция по околната среда и водите - Монтана

Д О К Л А Д
от контролна проверка по прилагане на екологичното законодателство

Обект: Многопрофилна болница към МБАЛ „Св. Николай Чудотворец” ЕООД, гр. Лом
Дата на извършване на проверката: 03.07.2017 г.

Място на извършване на проверката: гр. Лом, ул. „Тодор Каблешков” № 2
Проверени компоненти и фактори на околната среда:

· Опасни химични вещества

· Отпадъци
· Въздух

Цели на проверката:
Провеждане на планов текущ контрол по компоненти и фактори на околната среда за изпълнение изискванията на:

· Закон за защита от вредното въздействие на химичните вещества и смеси (ЗЗВВХВС) и подзаконовите му нормативни актове
· Закон за управление на отпадъците (ЗУО) и подзаконовите му нормативни актове;
· Закона за чистотата на атмосферния въздух (ЗЧАВ) и подзаконовите му нормативни актове.
Извършени дейности:
За датата на проверката, операторът е уведомен с писмо на РИОСВ – Монтана с изх.           № 1691 от 30.06.2017 г. и е приложена Заповед № РД-200/30.06.2017 г. на директора на РИОСВ – Монтана за извършване на комплексна проверка на място на обект: Многопрофилна болница към МБАЛ „Св. Николай Чудотворец” ЕООД, гр. Лом.
На 03.07.2017 г. на основание чл. 148, ал. 3 от Закона за опазване на околната среда и във връзка с изпълнението на плана за контролната дейност на РИОСВ – Монтана за 2017 г. и Заповед № РД-200/30.06.2017 г. на директора на РИОСВ – Монтана се извърши проверка на обекта.
Проверени са:
· Склад за съхраняване на опасни химични вещества и кислородна станция;
· Склад за съхраняване на отпадъци, генерирани от дейносттата дружеството;

· Котелна централа и хладилни инсталации;

· Документи и данни, свързани със законовите и подзаконови нормативни актове по околна среда
Констативна част:
Основна дейност на дружеството е осъществяване на активно клинично лечение, болнична помощ, диагностика и рехабилитация.
1. Фактор „Опасни химични вещества” 
Дружеството е потребител по веригата на химичните вещества и смеси (ХВС) - биоцидни препарати за дезинфекция на повърхности и инструменти и кислород /втечнен/ под налягане. ХВС се съхраняват в обособени помещения и кислородна станция с ограничен достъп. Представени са информационни листи за безопасност (ИЛБ) за наличните ХВС, изготвени съгласно изискванията на чл. 31 и Приложение II от Регламент (ЕО) №1907/2006, изменен с Регламент (ЕС) №453/2010 и Разрешения за пускане на пазара на биоцидни препарати.
2. Фактор „Отпадъци”
На територията на лечебното заведение се съхраняват само отпадъци, генерирани от дейността на МБАЛ „Св. Н. Чудотворец”, гр. Лом. В отделенията е изградена система за разделно събиране на болничните отпадъци. Осигурени са специализирани пластмасови съдове, маркирани с международния символ за опасни отпадъци. Ежедневно по утвърден график, събраните отпадъци се транспортират  до обособено помещение, за съхраняването им до предаването им за обезвреждане. Със Заповед на управителя на МБАЛ „Св. Н. Чудотворец”, гр. Лом е определено лице, което да отговаря за управлението на опасните отпадъци. 
Отпадъците се предават за транспортиране и за обезвреждане на фирми, притежаващи документи по чл. 35 от Закона за управление на отпадъците за съответните дейности с отпадъци въз основа на договори. 

Води се необходимата отчетност на количествата образувани и предадени отпадъци в заверени от РИОСВ – Монтана отчетни книги за отпадъци. При предаване на опасните отпадъци се попълват идентификационни документи,  представени по време на проверката. Годишните отчети за отпадъците за 2016 г. са изпратени в ИАОС. 

3. Компонент „Въздух”
        В изпълнение на изискванията на ЗЧАВ и Наредба № 6 за реда и начина за измерване на емисиите на вредни вещества, изпускани в атмосферния въздух от обекти с неподвижни източници, дружеството е извършило и докладвало в РИОСВ-Монтана за резултатите от собствените измервания на емисиите на вредни вещества, изпускани в отпадъчните газове от водогрейния котел с мощност 1000 kW, като не са измерени стойности над допустимите норми. Водогрейният котел с мощност от 2000 kW е в процес на ремонт, а котелът с най-малка мощност, 400 kW, не подлежи на задължителен емисионен контрол.

         За подлежащите на контрол по отношение на флуорсъдържащите парникови газове три броя хладилни инсталации са представени досиета с актуални записи. Проверките за течове и херметичност, както и поддръжката и ремонта на инсталациите, се извършват от хладилни техници на фирма с валиден към момента на извършваната проверка документ за провоспособност за работа с флуорсъдържащи парникови газове.

Заключение:
Дружеството е изпълнило задължения си, които има в съответствие с екологичното законодателство по фактори „Опасни химични вещества”, „Отпадъци” и компонент „Въздух”.
От извършената проверката няма дадени предписания.

Приоритети за последваща контролна дейност:
Спазване на екологичното законодателство.

